EXPERIENȚELE NAȚIONALEI DE FOTBAL A ROMÂNIEI CU ANTRENORI STRĂINI PE BANCĂ

EXPERIENȚELE NAȚIONALEI DE FOTBAL

A ROMÂNIEI CU ANTRENORI STRĂINI PE BANCĂ

După dezamăgirea trăită la Euro 2016, unde a fost eliminată încă din faza grupelor după un eșec rușinos, 0-1, cu Albania, echipa națională de fotbal a României a început în această toamnă o nouă campaniei de calificare: aceea pentru Campionatul Mondial programat în vara anului 2018 în Rusia. Tricolorii au pornit la drum cu un nou selecționer pe bancă, neamțul Christoph Daum, care l-a înlocuit pe Anghel Iordănescu după turneul final din Franța. Daum a semnat un contract pe doi ani cu Federația Română de Fotbal și are misiunea de a duce reprezentativa noastră la Mondialul din Rusia.

DAUM – PERFORMANȚE, DAR ȘI SCANDAL

Christoph Daum (62 de ani) are un CV impresionant ca antrenor, dar, în același timp, a fost implicat și într-un scandal de proporții. Născut pe 24 octombrie 1953 la Oelsnitz, în fosta Germanie de Est, a avut o carieră scurtă de jucător, evoluând între anii 1971-1981 la echipele Hamborn 07, Eintracht Dusiburg și la formația de amatori a grupării FC Köln. A început să antreneze de la vârsta de 28 de ani, fiind mai întâi „secund” la FC Köln, după care a devenit „principal”. Ca antrenor, a câștigat campionatul și Supercupa Germaniei în 1992 cu VfB Stuttgart, campionatul și Cupa Turciei cu Beșiktaș Istanbul în 1995, respectiv 1994, campionatul Austriei în 2003 cu Austria Viena și încă două titluri (2004 și 2005) și o Supercupă (2009) în Turcia, cu Fenerbahce Istanbul.

În 2000, Daum a fost a dorit ca selecționer al Germaniei. Mutarea a fost la un pas să se concretizeze, dar au apărut zvonuri că acesta obișnuia să consume cocaină și să participe la orgii cu prostituate! Antrenorul a negat vehement acuzațiile și i-a amenințat cu tribunalul pe jurnaliștii care au scris despre acest caz, dar analiza de laborator a unor fire de păr au confirmat că, într-adevăr, consuma cocaină. Germanul a continuat să nege, susținând că respectivele fire de păr nu erau ale sale, dar în cele din urmă, de teama unui proces care l-ar fi putut trimite în închisoare, a recunoscut totul. Scandalul i-a afectat serios imaginea în țara sa, motiv pentru care Christoph Daum a pregătit o bună perioadă de timp doar echipe din afara granițelor Germaniei.

URIDIL – ANTRENOR PENTRU UN MECI

Christoph Daum este primul selecționer străin din istoria postbelică a naționalei de fotbal a României. Înainte de cel de-al doilea război mondial, însă, reprezentativa noastră a mai fost pregătită de un antrenor din altă țară. S-a întâmplat chiar la Campionatul Mondial din 1934, unde pe banca tricolorilor a stat un austriac.

În mai 1934, șefii federației de fotbal din țara noastră l-au numit ca antrenor pe Josef Uridil. Născut pe 24 decembrie 1895, austriacul fost un atacant de succes al echipei Rapid Viena cu care, în perioada 1914-1925, a câștigat 5 campionate și 2 Cupe. În trei sezoane (1919, 1920 și 1921) a fost golgheter al Austriei. A jucat de opt ori și în naționala țării sale, pentru care a marcat tot atâtea goluri. În 1930, după un an petrecut la formația italiană Bari, a renunțat la cariera de fotbalist și a devenit antrenor. După ce a pregătit câteva echipe cehoslovace, a ajuns în România, pe banca tehnică a formației Ripensia Timișoara, iar apoi, la scurt timp, a fost numit la cârma tricolorilor.

La Campionatul Mondial din 1934, toate partidele s-au disputat în sistem eliminatoriu. Sorții i-au hărăzit României ca prim adversar Cehoslovacia. Pe data de 27 mai 1934, la doar două săptămâni de când Josef Uridil a fost numit ca antrenor, tricolorii au dat piept cu cehoslovacii și, cu toate că au făcut o partidă bună și au condus la pauză cu 1-0, au trebuit să se recunoască în final învinși, scor 1-2. Uridil n-a mai fost păstrat, așa că și-a făcut bagajele și s-a întors acasă. Până în 1957, a mai pregătit diverse echipe din țara natală, dar și din Serbia și Elveția. S-a apucat și de afaceri, creând propria marcă de bere și una de zahăr. A jucat chir și într-un film, „Pflicht und Ehre“ (Datorie și onoare), iar celebrul compozitor Hermann Leopoldi i-a dedicat o piesă muzicală: „Heute spielt der Uridil“ (Astăzi, Uridil joacă). S-a stins din viață pe 10 mai 1962, la vârsta de 66 de ani.

FARMER A ÎNCASAT BANII DEGEABA

Pe lângă germanul Cristoph Daum și austriacul Josef Uridil, Federația Română de Fotbal a mai avut angajat un antrenor străin: scoțianul Peter Farmer. Acesta, însă, a reușit „performanța” de a încasa salariul timp de șase luni, fără să conducă de pe bancă nici măcar un meci al naționalei României!

Născut pe 26 octombrie 1886, Peter Farmer s-a remarcat ca antrenor în Franța, unde a pregătit echipele Marseille, Racing Club Paris și a condus naționala „Cocoșului galic” la Jocurile Olimpice din 1928. A mai trecut și pe banca tehnică a italienilor de la AC Torino, iar la începutul anului 1934 a fost contactat de diriguitorii federației de la București pentru a veni la cârma reprezentativei României. Scoțianul a refuzat atunci oferta, dar discuțiile s-au reluat după Campionatul Mondial și, în toamna acelui an, Peter Farmer a acceptat să devină selecționerul tricolorilor. Și-a început însă treaba cu o solicitare de concediu, pe motiv că vrea să urmărească din tribune meciul Anglia – Italia, iar cotidianul „Gazeta Sporturilor” a notat la vremea respectivă că scoțianul a trimis la federație un raport tehnic al acelei partide, în care concluzia sa a fost că „Dacă italienii mai marcau un gol, egalau”!

În sfârșit, pe 26 noiembrie, Farmer a ajuns la București. A urmărit câteva meciuri prin Capitală, după care a dispărut.

La sfârșitul lunii decembrie, România urma să participe la Cupa Balcanică, întrecere care avea loc la Atena. Nevrând, probabil, să-și strice Sărbătorile de iarnă, Peter Farmer i-a anunțat pe șefii federației de fotbal din țara noastră că este bolnav, astfel că tricolorii au fost conduși de Alexandru Săvulescu la partidele cu Grecia (scor 2-2) și cu Bulgaria (3-2). „Gazeta Sporturilor” a mai precizat că, după Balcaniadă, Peter Farmer s-a însănătoșit subit și s-a prezentat la FRF să-și încaseze leafa. Potrivit sursei citate, scoțianul încasa 12.000 de lei pe lună, aproximativ 70 de salarii medii în România anilor ’34-’35.

După o nouă absență, Farmer a mai apărut în țară în mai 1935, pentru a pregăti naționala pentru Balcaniada ce urma să se desfășoare în luna iunie a acelui an.

Dar, după câteva antrenamente efectuate în sală, scoțianul a șters-o din nou în țara natală. De data aceasta definitiv. Iar oficialii federației, care l-au plătit în tot acest timp, au aflat despre dezertarea lui Farmer abia din presa britanică, unde acesta se plângea că „Nu poate fi vorba de antrenarea echipei naţionale într-o ţară cu situaţia geografică a României, deoarece selecţionabilii nu sunt concentraţi în acelaşi oraş“! Peter Farmer a decedat pe 4 septembrie 1964, la vârsta de 77 de ani.

MUGUR BĂILEȘTEANU

Contents